
DĖL LIETUVOS RESPUBLIKOS APLINKOS MINISTRO 2007 M. LAPKRIČIO 10 D. ĮSAKYMO Nr. D1-601 „DĖL STATYBOS TECHNINIO REGLAMENTO STR 1.02.06:2007 „TEISĖS EITI STATYBOS TECHNINĖS VEIKLOS PAGRINDINIŲ SRIČIŲ VADOVŲ PAREIGAS ĮGIJIMO TVARKOS IR TERITORIJŲ PLANAVIMO SPECIALISTŲ ATESTAVIMO TVARKOS APRAŠAS“ PATVIRTINIMO“ PAKEITIMO

Vilnius

Pakeičiu Lietuvos Respublikos aplinkos ministro 2007 m. lapkričio 10 d. įsakymą Nr. D1-601 „Dėl statybos techninio reglamento STR 1.02.06:2007 „Teisės eiti statybos techninės veiklos pagrindinių sričių vadovų pareigas įgijimo tvarkos ir teritorijų planavimo specialistų atestavimo tvarkos aprašas“ patvirtinimo“ (Žin., 2007, Nr. 120-4945; 2008, Nr. 123-4708; 2009, Nr. 143-6323; 2010, Nr. 105-5446; 2011, Nr. 78-3838, Nr. 93-4410) ir išdėstau jį nauja redakcija:

„LIETUVOS RESPUBLIKOS APLINKOS MINISTRAS

ĮSAKYMAS

DĖL STATYBOS TECHNINIO REGLAMENTO STR 1.02.06:2012 „Statybos techninĖS VEIKLOS PAGRINDINIŲ SRIČIŲ VADOVŲ IR TERITORIJŲ PLANAVIMO SPECIALISTŲ KVALIFIKACINIAI REIKALAVIMAI, ATESTAVIMO IR TEISĖS PRIPAŽINIMO TVARKOS APRAŠAS“ PATVIRTINIMO

Vadovaudamasis Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597; 2004, Nr. 73-2545; 2011, Nr. 72-3476) 10 straipsniu ir Lietuvos Respublikos Vyriausybės 2002 m. vasario 26 d. nutarimo Nr. 280 „Dėl Lietuvos Respublikos statybos įstatymo įgyvendinimo“ (Žin., 2002, Nr. 22-819; 2010, Nr. 120-6119; 2011, Nr. 132-6284) 1.2.6, 1.2.7, 1.2.29, 1.2.30, 1.2.33, 1.2.35, 1.2.37 ir 1.3 punktais:

1. Tvirtinu statybos techninį reglamentą STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“ (pridedama).

2. Pavedu VĮ Statybos produkcijos sertifikavimo centrui iki 2012 m. liepos 1 d. pateikti Lietuvos Respublikos aplinkos ministerijai naujų profesinių žinių vertinimo egzaminų programų projektus.

3. Nustatau, kad kol nepatvirtintos šio įsakymo 2 punkte nurodytos profesinių žinių vertinimo egzaminų programos, profesinės žinios tikrinamos šio įsakymo 1 punkte nurodyto statybos techninio reglamento nustatyta tvarka ir vadovaujantis Lietuvos Respublikos aplinkos ministro 2008 m. gegužės 30 d. įsakymu Nr. D1-288 „Dėl statybos inžinierių, siekiančių teisės eiti statybos techninės veiklos pagrindinių sričių vadovo pareigas ar vadovauti teritorijų planavimo dokumentų rengimui, profesinių žinių tikrinimo ir vertinimo“ (Žin., 2008, Nr. 64-2436, Nr. 116-5489).“

Aplinkos ministras 
Gediminas Kazlauskas

__________________

PATVIRTINTA

Lietuvos Respublikos aplinkos ministro

2007 m. lapkričio 10 d. įsakymu Nr. D1-601

(Lietuvos Respublikos aplinkos ministro

2011 m. gruodžio 28 d. įsakymo Nr. D1-1034

redakcija)

STATYBOS TECHNINIS REGLAMENTAS

STR 1.02.06:2012

STATYBOS TECHNINĖS VEIKLOS PAGRINDINIŲ SRIČIŲ VADOVŲ IR TERITORIJŲ PLANAVIMO SPECIALISTŲ KVALIFIKACINIAI REIKALAVIMAI, ATESTAVIMO IR TEISĖS PRIPAŽINIMO TVARKOS APRAŠAS

I. BENDROSIOS NUOSTATOS

1. Statybos techninis reglamentas STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“ (toliau – Reglamentas) nustato:

1.1. atestavimo ir teisės pripažinimo tvarką, kuri privaloma statybos inžinieriams, siekiantiems Lietuvos Respublikoje eiti šių statinių statybos techninės veiklos pagrindinių sričių vadovų (toliau – Vadovų) ir teritorijų planavimo specialistų pareigas:

1.1.1. ypatingo statinio projekto vadovo;

1.1.2. ypatingo statinio projekto dalies vadovo;

1.1.3. ypatingo statinio projekto vykdymo priežiūros vadovo;

1.1.4. ypatingo statinio projekto dalies vykdymo priežiūros vadovo;

1.1.5. ypatingo statinio statybos vadovo;

1.1.6. ypatingo statinio specialiųjų statybos darbų vadovo;

1.1.7. ypatingo statinio statybos techninės priežiūros vadovo;

1.1.8. ypatingo statinio specialiųjų statybos darbų techninės priežiūros vadovo;

1.1.9. statinio projekto ekspertizės vadovo;

1.1.10. statinio projekto dalies ekspertizės vadovo;

1.1.11. statinio ekspertizės vadovo;

1.1.12. statinio dalies ekspertizės vadovo;

1.1.13. teritorijų bendrojo planavimo specialisto;

1.1.14. teritorijų specialiojo planavimo specialisto;

1.1.15. teritorijų detaliojo planavimo specialisto;

1.2. reikalavimus, kurie yra privalomi asmenims, siekiantiems eiti Reglamento 1.1.1–1.1.12 punktuose nurodytas pareigas branduolinės energetikos objektų statiniuose;

1.3. neypatingų statinių vadovų išsilavinimo ir profesinės patirties kvalifikacinius reikalavimus (Reglamento 1 priedas), ypatingų statinių vadovų ir teritorijų planavimo specialistų išsilavinimo ir profesinės patirties kvalifikacinius reikalavimus (Reglamento 2 priede).

2. Teisės eiti Reglamento 1.1.1–1.1.15 punktuose nurodytas pareigas įgijimo tvarka Lietuvos Respublikos ir kitų valstybių (trečiųjų šalių) piliečiams ir kitiems fiziniams asmenims, turintiems statybos inžinieriaus kvalifikaciją, nustatyta Reglamento IV skyriuje.

3. Teisės eiti Reglamento 1.1.1–1.1.15 punktuose nurodytas pareigas įgijimo tvarka Europos Sąjungos valstybės narės, Šveicarijos Konfederacijos arba valstybės, pasirašiusios Europos ekonominės erdvės sutartį, piliečiams ar kitiems fiziniams asmenims, kurie naudojasi Europos Sąjungos teisės aktuose jiems suteiktomis judėjimo valstybėse narėse teisėmis, pageidaujantiems gauti teisės pripažinimo dokumentą, patvirtinantį jo kilmės valstybėje turimos teisės pripažinimą, nustatyta Reglamento VI skyriuje.

4. Reglamento nustatyta tvarka įgyta teisė vadovauti ypatingų statinių statybos techninės veiklos tam tikrai sričiai (sritims) suteikia teisę vadovauti ir neypatingų statinių statybos atitinkamai veiklos sričiai (sritims).

5. Iki Reglamento įsigaliojimo dienos išduoti Aplinkos ministerijos atestatai ir teisės pripažinimo pažymos turi tokią pačią teisinę galią kaip šio Reglamento nustatyta tvarka išduoti kvalifikacijos atestatai ir teisės pripažinimo dokumentai ir galioja iki juose nurodytos datos bei keičiami į neterminuotus kvalifikacijos atestatus ir teisės pripažinimo dokumentus pasibaigus jų galiojimo terminui ar šio Reglamento nustatyta tvarka keičiant įrašus kvalifikacijos atestatuose ir teisės pripažinimo dokumentuose.

6. Atestavimą ir teisės pripažinimą atlieka VĮ Statybos produkcijos sertifikavimo centras, Linkmenų g. 28, LT-08217 Vilnius (toliau – SPSC).

7. Reglamentas privalomas visiems statybos ir teritorijų planavimo proceso dalyviams, viešojo administravimo subjektams, taip pat juridiniams ir fiziniams asmenims, kurių veiklos principus statybos srityje nustato Statybos įstatymas [8.1] ir Teritorijų planavimo įstatymas [8.2].
II. NUORODOS

8. Reglamento nuorodose įrašyti teisės aktai:

8.1. Lietuvos Respublikos statybos įstatymas (Žin., 1996, Nr. 32-788; 2001, Nr. 101-3597; 2011, Nr. 72-3476);

8.2. Lietuvos Respublikos teritorijų planavimo įstatymas (Žin., 1995, Nr. 107-2391; 2004, Nr. 21-617);

8.3. Lietuvos Respublikos nekilnojamojo kultūros paveldo apsaugos įstatymas (Žin., 1995, Nr. 3-37; 2004, Nr. 153-5571);

8.4. Lietuvos Respublikos reglamentuojamų profesinių kvalifikacijų pripažinimo įstatymas (Žin., 2008, Nr. 47-1747);

8.5. Lietuvos Respublikos Vyriausybės 2002 m. vasario 28 d. nutarimas Nr. 280 „Dėl Lietuvos Respublikos statybos įstatymo įgyvendinimo“ (Žin., 2002, Nr. 22-819; 2010, Nr. 120-6119);

8.6. Lietuvos Respublikos Vyriausybės 2008 m. birželio 18 d. nutarimas Nr. 637 „Dėl Lietuvos Respublikos reglamentuojamų profesinių kvalifikacijų pripažinimo įstatymo įgyvendinimo“ (Žin., 2008, Nr. 75-2959);

8.7. Lietuvos Respublikos Vyriausybės 2005 m. sausio 21 d. nutarimas Nr. 60 „Dėl užsienyje įgytų kvalifikacijų, suteikiančių teisę į aukštąjį mokslą, bei aukštojo mokslo kvalifikacijų vertinimo ir akademinio pripažinimo nuostatų patvirtinimo“ (Žin., 2005, Nr.12-369);

8.8. Lietuvos Respublikos Vyriausybės 2006 m. spalio 30 d. nutarimas Nr. 1079 „Dėl dokumentų legalizavimo ir tvirtinimo pažyma (Apostille) tvarkos aprašo patvirtinimo“ (Žin., 2006, Nr. 118-4477);

8.9. statybos techninis reglamentas STR 1.05.06:2010 „Statinio projektavimas“ (Žin., 2010, Nr. 115-5902);

8.10. statybos techninis reglamentas STR 1.01.06:2010 „Ypatingi statiniai“ (Žin., 2010, Nr. 115-5904);

8.11. statybos techninis reglamentas STR 1.08.02:2002 „Statybos darbai“ (Žin., 2002, Nr. 54-2150);

8.12. statybos techninis reglamentas STR 1.09.04:2007 „Statinio projekto vykdymo priežiūra“ (Žin., 2007, Nr. 112-4588);

8.13. statybos techninis reglamentas STR 1.09.05:2002 „Statinio statybos techninė priežiūra“ (Žin., 2002, Nr. 43-1638);

8.14. statybos techninis reglamentas STR 1.06.03:2002 „Statinio projekto ekspertizė ir statinio ekspertizė“ (Žin., 2002, Nr. 55-2200);

8.15. Lietuvos Respublikos švietimo ir mokslo ministro 2002 m. balandžio 26 d. įsakymas Nr. 754 „Dėl studijų, baigtų pagal vienpakopę aukštojo mokslo sistemą, prilyginimo atitinkamų pakopų nuosekliosioms studijoms“ (Žin., 2002, Nr. 50-1925);

8.16. Lietuvos Respublikos ūkio ministro 2010 m. rugpjūčio 31 d. įsakymas Nr. 668 „Dėl Lietuvos Respublikos reglamentuojamų profesijų sąrašo patvirtinimo“ (Žin., 2010, Nr. 104-5419);

8.17. Konvencija dėl užsienio valstybės išduotų dokumentų legalizavimo panaikinimo (Žin., 1997, Nr. 68-1699).

III. Pagrindinės savokos

9. Reglamente vartojamos sąvokos suprantamos taip, kaip jos apibrėžtos Statybos įstatyme [8.1], Teritorijų planavimo įstatyme [8.2], Reglamentuojamų profesinių kvalifikacijų pripažinimo įstatyme [8.4], STR 1.09.04:2007 [8.12], STR 1.09.05:2002 [8.13], STR 1.06.03:2002 [8.14]. Kitos Reglamente vartojamos sąvokos:

9.1. kita valstybė – bet kuri valstybė, išskyrus Europos Sąjungos, kitas Europos ekonominės erdvės valstybes arba Šveicarijos Konfederaciją;

9.2. teisės dokumentai – dokumentai, patvirtinantys pareiškėjo kilmės valstybėje turimą teisę eiti ypatingų statinių statybos techninės veiklos pagrindinių sričių vadovų pareigas. Tai kilmės valstybėje kompetentingos institucijos ar organizacijos, paskirtos vadovaujantis tos valstybės teisės aktais, išduotas teisę patvirtinantis dokumentas ar tokių dokumentų rinkinys: sertifikatas, atestatas, pažyma, pažymėjimas ir pan.;

9.3. statybos inžinieriaus aukštojo mokslo diplomas – asmens įgytą aukštojo mokslo išsilavinimą patvirtinantis dokumentas išduotas:

9.3.1. baigus universitetinių studijų programas Lietuvos Respublikos aukštosiose mokyklose, pagal kurias suteikiama aukštojo mokslo kvalifikacija, susijusi su statybos techninės veiklos pagrindinėmis sritimis, arba teisės aktų nustatyta tvarka pripažintas kaip jam lygiavertis užsienio mokslo ir studijų institucijose įgytas išsilavinimas;

9.3.2. baigus koleginių studijų programas Lietuvos Respublikos aukštosiose mokyklose, pagal kurias suteikiama aukštojo mokslo kvalifikacija, susijusi su statybos techninės veiklos pagrindinėmis sritimis, arba teisės aktų nustatyta tvarka pripažintas kaip jam lygiavertis užsienio mokslo ir studijų institucijose įgytas išsilavinimas;

9.3.3. baigus aukštojo mokslo studijų programas, susijusias su statybos techninės veiklos pagrindinėmis sritimis, buvusiose LTSR aukštosiose mokyklose;

9.4. statybos inžinieriaus diplomas – asmens įgytą profesinę kvalifikaciją, susijusią su statybos techninės veiklos pagrindinėmis sritimis, patvirtinantis dokumentas, išduotas baigus specialiojo vidurinio mokslo studijas buvusios LTSR ar Lietuvos Respublikos specialiosiose vidurinėse mokyklose, technikumuose, aukštesniosiose mokyklose;

9.5. statinio projekto vadovas – statybos inžinierius, kuris, atstovaudamas statytojo interesams, normatyvinių statybos techninių dokumentų nustatyta tvarka organizuoja statinio projekto rengimą, koordinuoja statinio projektų dalių sprendinius bei statinio projekto dalių vadovų veiklą, prižiūri ir atsako, kad statinio projekte būtų įgyvendinti įstatymų, kitų teisės aktų, normatyvinių statybos techninių dokumentų ir normatyvinių statinio saugos ir paskirties dokumentų, privalomųjų statinio projekto rengimo dokumentų reikalavimai;

9.6. statinio projekto dalies vadovas – statybos inžinierius, kuris vienas rengia statinio projekto dalį ir kartu yra jos vadovas arba vadovauja specialistų grupei, rengiančiai projekto dalį, ir atsako, kad statinio projekto dalyje būtų įgyvendinti įstatymų, kitų teisės aktų, normatyvinių statybos techninių dokumentų ir normatyvinių statinio saugos ir paskirties dokumentų, privalomųjų statinio projekto rengimo dokumentų reikalavimai;

9.7. statinio specialiųjų statybos darbų vadovas – statybos inžinierius, kuris, atstovaudamas rangovui (kai statyba vykdoma rangos būdu) ar statytojui (užsakovui) (kai statyba vykdoma ūkio būdu) ir įgyvendindamas statinio projektą nuo statybos pradžios iki statinio statybos užbaigimo, vadovauja tam tikriems specialiesiems statybos darbams, būdamas techniniais klausimais pavaldus statinio statybos vadovui, pagal kompetenciją atsako už pastatyto statinio normatyvinę kokybę;

9.8. teritorijų bendrojo planavimo specialistas – aukštąjį išsilavinimą ir atitinkamą kvalifikaciją turintis specialistas, vadovaujantis bendrojo teritorijų planavimo dokumento rengimui ar jį rengiantis;

9.9. teritorijų detaliojo planavimo specialistas – aukštąjį išsilavinimą ir atitinkamą kvalifikaciją turintis specialistas, vadovaujantis detaliojo teritorijų planavimo dokumento rengimui ar jį rengiantis;

9.10. teritorijų specialiojo planavimo specialistas – aukštąjį išsilavinimą ir atitinkamą kvalifikaciją turintis specialistas, vadovaujantis specialiojo teritorijų planavimo dokumento rengimui ar jį rengiantis.

IV. KVALIFIKACIJOS ATESTATŲ IŠDAVIMO TVARKA

10. Šio skyriaus nuostatos taikomos Lietuvos Respublikos ir kitų valstybių (trečiųjų šalių) statybos inžinieriams (toliau – Pareiškėjai).

11. Pareiškėjai, pageidaujantys gauti Reglamento 1 punkte nurodytų statybos techninės veiklos pagrindinių sričių vadovo ir (ar) teritorijų planavimo specialisto kvalifikacijos atestatą, turi atitikti šiuos kvalifikacinius reikalavimus:

11.1. išsilavinimo, kuris įgytas baigus technologijos mokslų studijų srities studijų kryptis: elektros inžinerijos, elektronikos inžinerijos, statybos inžinerijos, aplinkos inžinerijos, energijos inžinerijos, mechanikos inžinerijos ir kt., ar šiam išsilavinimui lygiaverčio;

11.2. darbo patirties;

11.3. profesinių žinių;

11.4. teisinių žinių.

12. Išsilavinimo ir darbo patirties minimalūs kvalifikaciniai reikalavimai nurodyti šio Reglamento 2 priede.

13. Teisę vertinti Pareiškėjo profesines žinias gali įgyti įstatymų nustatyta tvarka įregistruotos visuotinai pripažintos profesinės draugijos, sąjungos, asociacijos, kitos visuomeninės organizacijos ar mokymo įstaigos (toliau – Organizacijos) Reglamento V skyriuje nustatyta tvarka. Jei nėra Organizacijos, kuriai būtų suteikta teisė vertinti profesines žinias pagal Pareiškėjo prašyme nurodytą veiklos sritį, profesines žinias vertina Atestavimo komisija. Atestavimo komisijos sudėtį ir veiklos principus nustato Reglamento VII skyrius.

14. Pareiškėjų profesines žinias vertinančių Organizacijų sąrašas skelbiamas SPSC tinklalapyje www.spsc.lt.

15. Pareiškėjas, pageidaujantis įgyti teisę eiti Reglamento 1 punkte nurodytas pareigas, teikia SPSC Reglamento 3 priede nurodytos formos prašymą kvalifikacijos atestatui gauti (raštu ar elektroniniu būdu). Prašyme turi būti nurodyta:

15.1. pageidaujamos pareigos iš nurodytų Reglamento 1.1.1–1.1.15 punktuose;

15.2. ypatingi statiniai iš nurodytų [8.10] (tik pageidaujantiems eiti Vadovo pareigas). Pareiškėjas, siekiantis įgyti teisę eiti Reglamento 1 punkte nurodytas pareigas branduolinės energetikos objektų statiniuose, nurodo: „branduolinės energetikos objektų statiniai“;

15.3. darbo sritis (sritys), atitinkančios Pareiškėjo turimą išsilavinimą ir įgytą kvalifikaciją;

15.3.1. specialiųjų statybos darbų sritys – iš nurodytų [8.11];

15.3.2. projektavimo ir ekspertizės darbo sritys (projekto dalys) – iš nurodytų [8.9], išskyrus bendrąją, architektūros, gamybos (paslaugų) technologijos, aplinkos apsaugos, ekonominę;

15.3.3. statinio dalies ekspertizės – konstrukcijų, šildymo, vėdinimo ir oro kondicionavimo, elektrotechnikos, vandentiekio ir nuotekų šalinimo, šilumos gamybos ir tiekimo, gaisrinės saugos;

15.3.4. teritorijų planavimo rūšys – iš nurodytų [8.2];

15.3.5. darbo sritis nenurodoma siekiantiems įgyti teisę eiti statinio projekto vadovo, statinio projekto vykdymo priežiūros vadovo, statinio statybos vadovo, statinio statybos techninės priežiūros vadovo, statinio projekto ekspertizės vadovo, statinio ekspertizės vadovo ir teritorijų planavimo specialisto pareigas;

15.4. jei vardas ir (ar) pavardė keisti, tai patvirtinančių dokumentų kopijos;

15.5. informacija apie įvykusias statinių, kurių statybos procese dalyvavo Pareiškėjas, avarijas.

16. Prie prašymo pridedama:

16.1. gyvenimo (darbo ir kitos su atestuojama sritimi susijusios veiklos rūšies) aprašymas. Pareiškėjai taip pat gali pateikti europinio pavyzdžio gyvenimo aprašymą (curriculum vitae);

16.2. per pastaruosius 5 metus atliktų darbų, susijusių su Pareiškėjo prašyme nurodyta veikla, sąrašas, kuriuos atliekant dalyvavo Pareiškėjas;

16.3. asmens tapatybę patvirtinančio dokumento (paso, asmens tapatybės kortelės ar kito asmens dokumento) kopija. Jei buvo keisti vardas ir (ar) pavardė, o gyventojų registre nėra duomenų apie civilinės būklės pasikeitimą, – jų keitimo dokumentai ir jų kopijos;

16.4. statybos inžinieriaus aukštojo mokslo diplomo (statybos inžinieriaus diplomo) kopija (Pareiškėjas, teikdamas atestavimo dokumentus, privalo turėti diplomo originalą, kuris sulyginamas su kopija). Kitų valstybių (trečiųjų šalių) piliečiai ir kiti fiziniai asmenys papildomai pateikia Studijų kokybės vertinimo centro pažymą dėl kilmės šalyje įgytos kvalifikacijos vertinimo;

16.5. profesinių žinių vertinimo egzamino protokolą;

16.6. Pareiškėjas gali savo nuožiūra pateikti papildomus dokumentus, įrodančius jo kvalifikaciją (dokumentus apie turimą mokslinį laipsnį, kvalifikacijos kėlimą, dalyvavimą tarptautinėse programose ir pan.).

17. Pareiškėjas, siekiantis įgyti teisę eiti Reglamento 1 punkte nurodytas pareigas branduolinės energetikos objektų statiniuose, papildomai privalo išlaikyti profesinio žinių ir teisinio žinių vertinimo egzaminus, susijusius su šia statinių grupe.

18. SPSC, gavęs Pareiškėjo prašymą ir Reglamento 16 punkte nurodytus dokumentus, juos patikrina, taip pat, jei buvo keisti vardas ar pavardė, patikrina informaciją gyventojų registre apie asmens civilinės būklės pakeitimą ir:

18.1. jei pateikti visi reikiami dokumentai, ne vėliau kaip per 5 darbo dienas nuo dokumentų pateikimo dienos įregistruoja prašymą ir apie įregistravimą raštu arba elektroniniu būdu informuoja Pareiškėją;

18.2. jei pateikti ne visi reikiami dokumentai, jei buvo keisti vardas ar pavardė ir Pareiškėjo pateiktų dokumentų duomenys neatitinka gyventojų registre pateiktų duomenų, ne vėliau kaip per 5 darbo dienas nuo dokumentų pateikimo dienos raštu arba elektroniniu būdu praneša Pareiškėjui apie trūkstamus dokumentus, nurodydamas terminą, per kurį šie dokumentai turi būti pateikti;

18.3. per nurodytą terminą gavęs trūkstamus dokumentus, ne vėliau kaip per 5 darbo dienas nuo trūkstamų dokumentų gavimo dienos įregistruoja prašymą ir apie prašymo įregistravimą raštu arba elektroniniu būdu informuoja Pareiškėją;

18.4. per nurodytą terminą negavęs trūkstamų dokumentų, ne vėliau kaip per 5 darbo dienas nuo šio termino suėjimo dienos raštu arba elektroniniu būdu motyvuotai informuoja Pareiškėją, kad jo prašymas neregistruojamas.

19. Pareiškėjas turi išlaikyti teisinių žinių egzaminą pagal SPSC parengtą ir Aplinkos ministerijos patvirtintą programą (toliau – Programa), kuri skelbiama SPSC tinklalapyje www.spsc.lt. SPSC Programą atnaujina ir pakartotinai tvirtina pasikeitus normatyviniams dokumentams. Teisinių žinių patikrinimą atlieka SPSC.

20. Teisinių žinių vertinimo egzaminą organizuoja SPSC per 10 dienų nuo prašymo įregistravimo. Pareiškėjui neatvykus į teisinių žinių vertinimo egzaminą du kartus iš eilės, atestavimo procedūra atidedama ir netaikomi Reglamento 24 punkte nurodyti terminai. Teisinių žinių vertinimo egzamino metu Pareiškėjo teisinės žinios vertinamos testais. Teisinių žinių vertinimo testus rengia SPSC, tvirtina SPSC direktorius, vadovaudamasis Programa. Teisinių žinių testų klausimai neskelbiami. Teisinių žinių vertinimo egzamino rezultatai galioja ne ilgiau kaip 6 mėnesius po naujos Programos patvirtinimo.

21. Pareiškėjų, siekiančių įgyti teisę eiti Reglamento 1 punkte nurodytas pareigas branduolinės energetikos objektų statiniuose, teisinių žinių vertinimo programą rengia SPSC, derina su Valstybine atominės energetikos saugos inspekcija (toliau – VATESI) ir teikia tvirtinti Lietuvos Respublikos aplinkos ministrui. Pareiškėjų, siekiančių įgyti teisę eiti Reglamento 1 punkte nurodytas pareigas branduolinės energetikos objektų statiniuose, teisinių žinių vertinimo testus rengia SPSC, tvirtina SPSC direktorius, vadovaudamasis šiame punkte nurodyta programa.

22. Gavęs neigiamą teisinių žinių egzamino įvertinimą, Pareiškėjas gali pakartotinai laikyti egzaminą ne anksčiau kaip po 5 dienų nuo egzamino vertinimo gavimo dienos. Šiuo atveju netaikomi Reglamento 24 punkte nurodyti terminai.

23. SPSC per 15 darbo dienų nuo Reglamento 15 punkte nurodyto prašymo užregistravimo, atsižvelgdamas į Reglamento 15 ir 16 punktuose nurodytus dokumentus ir teisinių žinių vertinimo egzamino rezultatus, parengia pasiūlymus Atestavimo komisijai dėl Pareiškėjo atestavimo ir organizuoja Atestavimo komisijos posėdį. Atestavimo komisijos sudėtį ir darbą reglamentuoja Reglamento VII skyrius.

24. Atestavimo komisijai priėmus sprendimą išduoti kvalifikacijos atestatą, SPSC ne vėliau kaip per 45 dienas nuo prašymo įregistravimo dienos Pareiškėjui išduoda kvalifikacijos atestatą, kurį pasirašo SPSC direktorius (jei jo nėra, – einantis SPSC direktoriaus pareigas).

25. Atestavimo komisijai priėmus sprendimą kvalifikacijos atestato neišduoti, SPSC ne vėliau kaip per 5 dienas nuo posėdyje priimto sprendimo apie tai raštu arba elektroniniu būdu informuoja Pareiškėją nurodydamas motyvus dėl priimto neigiamo sprendimo.

26. Atestavimo komisijai priėmus sprendimą atidėti Pareiškėjo atestavimo procedūrą, SPSC apie tai ne vėliau kaip per 5 dienas nuo posėdyje priimto sprendimo raštu arba elektroniniu būdu informuoja Pareiškėją nurodydamas motyvus dėl priimto sprendimo.

27. Pareiškėjams, pageidaujantiems papildyti kvalifikacijos atestatą, taikomos Reglamento IV skyriuje nurodytos procedūros. Minėtu atveju Pareiškėjas pateikia Reglamento 3 priede nurodytos formos prašymą ir Reglamento 16 punkte nurodytus dokumentus, išskyrus nurodytus 16.3 ir 16.4 papunkčiuose.

28. Kvalifikacijos atestatas išduodamas neribotam laikui.

29. Kvalifikacijos atestate nurodoma:

29.1. vadovo ar teritorijų planavimo specialisto vardas ir pavardė;

29.2. asmens kodas;

29.3. pareigos, kurias eiti Lietuvos Respublikoje Pareiškėjui suteikiama teisė (nurodoma pagal Reglamento 1.1.1–1.1.15 punktus);

29.4. ypatingi statiniai iš nurodytų [8.10] (tik suteikiant teisę eiti Vadovo pareigas). Jei Pareiškėjui suteikiama teisė dirbti branduolinės energetikos objektuose, nurodoma „branduolinės energetikos objektų statiniai“;

29.5. darbo sritis (sritys):

29.5.1. specialiųjų statybos darbų sritys – iš nurodytų [8.11];

29.5.2. projektavimo ir ekspertizės darbo sritys (projekto dalys) – iš nurodytų [8.9], išskyrus bendrąją, architektūros, gamybos (paslaugų) technologijos, aplinkos apsaugos, ekonominę;

29.5.3. statinio dalies ekspertizės – konstrukcijų, šildymo, vėdinimo ir oro kondicionavimo, elektrotechnikos, vandentiekio ir nuotekų šalinimo, šilumos gamybos ir tiekimo, gaisrinės saugos;

29.5.4. teritorijų planavimo rūšys – iš nurodytų [8.2];

29.5.5. darbo sritis nenurodoma siekiant įgyti teisę eiti Reglamento 1.1.1, 1.1.3, 1.1.5, 1.1.7, 1.1.9, 1.1.11 punktuose nurodytas pareigas;

29.6. kvalifikacijos atestato išdavimo data ir numeris. Kvalifikacijos atestato išdavimo data laikoma Atestavimo komisijos posėdžio data. Jei kvalifikacijos atestatas yra papildomas, jo numeris išlieka nepakeistas, o naujai išduodamame kvalifikacijos atestate pakeičiamas tekstas.

29.7. pirmojo kvalifikacijos atestato išdavimo data;

29.8. SPSC direktoriaus (jei jo nėra, – einančio SPSC direktoriaus pareigas) vardas, pavardė, parašas, SPSC antspaudas.

30. Jei kvalifikacijos atestato originalas pametamas, sunaikinamas ar kitaip prarandamas, dokumento savininkas per 30 dienų nuo kvalifikacijos atestato praradimo dienos privalo informuoti SPSC ir pateikti paaiškinimą raštu. SPSC ne vėliau kaip per 5 darbo dienas nuo paaiškinimo gavimo dienos interneto tinklalapyje www.spsc.lt paskelbia informaciją apie kvalifikacijos atestato originalo praradimą. Dokumento savininkui išduodamas kvalifikacijos atestato dublikatas su ankstesniu numeriu neatliekant Reglamento IV skyriuje nustatytų procedūrų.

31. Kvalifikacijos atestatų ir atestavimo dokumentų kopijos saugomos SPSC 10 metų nuo jų galiojimo panaikinimo dienos.

32. Profesinių ir teisinių žinių vertinimas turi būti vykdomas valstybine kalba.

V. PROFESINIŲ ŽINIŲ VERTINIMO TVARKA

33. Organizacija, pageidaujanti įgyti teisę vertinti Pareiškėjo profesines žinias, teikia SPSC šiuos dokumentus:

33.1. prašymą su pageidaujamos vertinti profesinės veiklos sąrašu;

33.2. įstatymų nustatyta tvarka patvirtintas steigimo dokumentų kopijas;

33.3. Organizacijos veikloje dalyvaujančių subjektų (asociacijų atveju – narių) sąrašą;

33.4. specialistų, atsakingų už profesinių žinių vertinimą, sąrašą nurodant vardus, pavardes, pareigas, darbo patirtį, išsilavinimą, specialybę. Atsakingais už profesinių žinių vertinimą gali būti: aukštųjų mokyklų, rengiančių statybos specialistus, atstovai; specialistai, turintys mokslinį laipsnį arba ne mažesnę kaip 20 metų veiklos patirtį vertinamoje profesinių žinių srityje; Reglamento nustatyta tvarka atestuoti Vadovai;

33.5. Organizacijos atliktų darbų ar įgytos patirties prašomoje vertinti profesinėje veikloje aprašymą;

33.6. profesinių žinių vertinimo egzaminų programų projektus;

33.7. profesinių žinių vertinimo įkainius.

34. Organizacija teikia SPSC su VATESI suderintus Reglamento 33.6 punkte nurodytus dokumentus, jeigu siekia vertinti Pareiškėjo, pageidaujančio eiti Reglamento 1 punkte nurodytas pareigas branduolinės energetikos objektų statiniuose, profesines žinias.

35. SPSC įvertina Reglamento 33 punkte nurodytus dokumentus ir teikia juos Aplinkos ministerijai. Organizacija įgyja teisę vertinti Pareiškėjo profesines žinias, kai Aplinkos ministerija patvirtina Reglamento 33.7 punkte nurodytas profesinių žinių vertinimo egzaminų programas.

36. Informacija apie profesinių žinių vertinimą ir profesinių žinių vertinimo įkainiai privalo būti skelbiami Organizacijos tinklalapyje.

37. Profesinių žinių vertinimo egzaminų programas Organizacija atnaujina pasikeitus normatyviniams dokumentams per tris mėnesius, bet ne rečiau kaip kas 3 metai ir teikia SPSC, kuris jas įvertina ir teikia tvirtinti Aplinkos ministerijai.
38. Organizacija, gavusi Pareiškėjo prašymą vertinti profesines žinias, ne vėliau kaip per 30 dienų nuo prašymo gavimo dienos surengia Pareiškėjo profesinių žinių vertinimo egzaminą pagal Aplinkos ministerijos patvirtintą programą ir išduoda profesinių žinių vertinimo protokolą.

39. Jei Organizacija atsisako per Reglamento 38 punkte nurodytą terminą išnagrinėti Pareiškėjo prašymą vertinti profesines žinias, ji privalo per 10 dienų nuo Pareiškėjo prašymo įregistravimo raštu arba elektroniniu būdu informuoti Pareiškėją nurodydama atsisakymo motyvus.

40. Pareiškėjas gali apskųsti SPSC Organizacijos sprendimą atsisakyti surengti profesinių žinių vertinimo egzaminą. SPSC Pareiškėjo skundą išnagrinėja ir priima sprendimą dėl jo profesinių žinių vertinimo ir Organizacijos veiksmų.

41. Organizacijų veiklą, susijusią su profesinių žinių vertinimo procedūromis, koordinuoja SPSC. SPSC teikia siūlymą Aplinkos ministerijai dėl Organizacijai suteiktos teisės vertinti Pareiškėjų profesines žinias panaikinimo, jei Organizacija neatitinka Reglamento nustatytų reikalavimų arba nevykdo reglamento nustatytų įpareigojimų.

42. Aplinkos ministerijai priėmus sprendimą panaikinti Organizacijai suteiktą teisę vertinti Pareiškėjų profesines žinias, informacija apie Organizacijos teisės vertinti profesines žinias netekimą skelbiama SPSC tinklalapyje www.spsc.lt.

VI. TEISĖS PRIPAŽINIMO DOKUMENTŲ IŠDAVIMO TVARKA

43. Šio skyriaus nuostatos taikomos Europos Sąjungos valstybės narės, Šveicarijos Konfederacijos arba valstybės, pasirašiusios Europos ekonominės erdvės sutartį, piliečiams ir kitiems fiziniams asmenims, kurie naudojasi Europos Sąjungos teisės aktuose jiems suteiktomis judėjimo valstybėse narėse teisėmis, turintiems statybos inžinieriaus kvalifikaciją ir kilmės valstybėje išduotą dokumentą, suteikiantį teisę verstis statybos inžinieriaus veikla toje valstybėje ir siekiantiems teisės eiti Reglamento 1 punkte nurodytas pareigas (toliau – Pareiškėjas).

44. Pareiškėjas įgyja teisę eiti šio Reglamento 1 punkte nurodytas pareigas, išdavus Teisės pripažinimo dokumentą (toliau – TPD), kuris išduodamas pripažinus jo kilmės valstybėje išduotus teisės dokumentus ir jų suteikiamą teisę eiti Reglamento 1 punkte nurodytas pareigas.

45. Pareiškėjas, siekiantis gauti TPD, teikia SPSC Reglamento 4 priede nurodytos formos prašymą (raštu arba elektroniniu būdu). Prašyme turi būti nurodyta:

45.1. pageidaujamos pareigos iš nurodytų Reglamento 1.1.1–1.1.15 punktuose;

45.2. ypatingi statiniai iš nurodytų [8.10] (tik siekiantiems eiti Vadovo pareigas). Pareiškėjai, pageidaujantys eiti Reglamento 1 punkte nurodytas pareigas branduolinės energetikos objektų statiniuose, nurodo „branduolinės energetikos objektų statiniai“;

45.3. darbo sritis (sritys):

45.3.1. specialiųjų statybos darbų sritys – iš nurodytų [8.11];

45.3.2. projektavimo ir ekspertizės darbo sritys (projekto dalys) – iš nurodytų [8.9], išskyrus bendrąją, architektūros, gamybos (paslaugų) technologijos, aplinkos apsaugos, ekonominę;

45.3.3. statinio dalies ekspertizės – konstrukcijų, šildymo, vėdinimo ir oro kondicionavimo, elektrotechnikos, vandentiekio ir nuotekų šalinimo, šilumos gamybos ir tiekimo, gaisrinės saugos;

45.3.4. teritorijų planavimo rūšys – iš nurodytų [8.2];

45.3.5. darbo sritis nenurodoma siekiant įgyti teisę eiti Reglamento 1.1.1, 1.1.3, 1.1.5, 1.1.7, 1.1.9, 1.1.11 ir 1.1.13–1.1.15 punktuose nurodytas pareigas;

45.4. pageidaujamo pripažinti teisės dokumento (dokumentų) pavadinimas, numeris, jį išdavusios institucijos ar organizacijos, valstybės pavadinimas.

46. Prie prašymo pridedama:

46.1. teisės dokumentai ar jų teisės aktų nustatyta tvarka patvirtintos kopijos kartu su vertimu į valstybinę kalbą – Pareiškėjams iš valstybių, kurios yra pasirašiusios tarptautines ar valstybines sutartis dėl teisinės pagalbos su Lietuvos Respublika, jeigu tokiose sutartyse yra nuostatos dėl tokių dokumentų abipusio pripažinimo;

46.2. teisės dokumentai ar jų teisės aktų nustatyta tvarka patvirtintos kopijos kartu su vertimu į valstybinę kalbą pridedant šių dokumentų (kopijų) patvirtinimo pažymas “Apostille“ – Pareiškėjams iš valstybių, kurios nėra pasirašiusios Reglamento 46.1 punkte nurodytų sutarčių, tačiau yra pasirašiusios ir ratifikavusios 1961 m. spalio 5 d. Hagoje sudarytą Konvenciją dėl užsienio valstybėse išduotų dokumentų legalizavimo panaikinimo;

46.3. teisės aktų nustatyta tvarka legalizuoti teisės dokumentai (ar jų notariškai patvirtintos kopijos) – atvejais, išskyrus išvardintus Reglamento 46.1 ir 46.2 punktuose;

46.4. asmens tapatybę patvirtinančio dokumento (paso ar kito dokumento) kopija;

46.5. teisės aktų nustatyta tvarka patvirtinta diplomo kopija kartu su vertimu į valstybinę kalbą;

46.6. vardo ir (ar) pavardės keitimo dokumento (jei vardas ir (ar) pavardė buvo keisti) teisės aktų nustatyta tvarka patvirtinta kopija;

46.7. gyvenimo (darbo ir kitos su atestuojama sritimi susijusios veiklos rūšies) aprašymas (curriculum vitae);

46.8. per pastaruosius 5 metus atliktų darbų, susijusių su Pareiškėjo prašyme nurodyta veikla, sąrašas, kuriuos atliekant dalyvavo Pareiškėjas.

47. Pareiškėjas turi teisę pateikti papildomus dokumentus, įrodančius jo kvalifikacinį pasirengimą.

48. SPSC, gavęs Pareiškėjo prašymą ir pridedamus dokumentus, patikrina, ar jie atitinka Reglamento 46 punkte nurodytus ir:

48.1. jei pateikti visi Reglamento 46 punkte nurodyti dokumentai, ne vėliau kaip per 5 darbo dienas nuo prašymo ir dokumentų gavimo dienos įregistruoja prašymą ir apie prašymo įregistravimą raštu arba elektroniniu būdu informuoja Pareiškėją;

48.2. jei pateikti ne visi Reglamento 46 punkte nurodyti dokumentai, ne vėliau kaip per 5 darbo dienas nuo prašymo ir dokumentų gavimo dienos raštu arba elektroniniu būdu informuoja Pareiškėją apie trūkstamus dokumentus, nurodydamas terminą, per kurį šie dokumentai turi būti pateikti;

48.3. per nurodytą terminą gavęs trūkstamus dokumentus, ne vėliau kaip per 5 darbo dienas nuo trūkstamų dokumentų gavimo dienos įregistruoja prašymą ir apie prašymo įregistravimą raštu arba elektroniniu būdu informuoja Pareiškėją;

48.4. per nurodytą terminą negavęs trūkstamų dokumentų, ne vėliau kaip per 5 darbo dienas pasibaigus nurodytam terminui raštu arba elektroniniu būdu motyvuotai informuoja Pareiškėją, kad jo prašymas neregistruojamas.

49. Pareiškėjas turi išlaikyti teisinių žinių egzaminą pagal SPSC parengtą ir Aplinkos ministerijos patvirtintą programą (toliau – Programa), kuri skelbiama SPSC tinklalapyje www.spsc.lt. Teisinių žinių patikrinimą ir įvertinimą atlieka SPSC.

50. Teisinių žinių vertinimo egzaminą organizuoja SPSC per 10 dienų nuo prašymo įregistravimo. Pareiškėjui neatvykus į teisinių žinių vertinimo egzaminą du kartus iš eilės, atestavimo procedūra atidedama ir netaikomi Reglamento 56 punkte nurodyti terminai. Teisinių žinių vertinimo egzamino metu Pareiškėjo teisinės žinios vertinamos testais, kurių rezultatai galioja ne ilgiau kaip 6 mėnesius po naujų teisinių žinių vertinimo egzamino testų patvirtinimo. Teisinių žinių vertinimo testus rengia SPSC, tvirtina SPSC direktorius, vadovaudamasis Programa. Nauji teisinių žinių vertinimo testai tvirtinami pasikeitus teisės aktams ne vėliau kaip per du mėnesius, bet ne rečiau kaip kas 2 metai. Teisinių žinių testų klausimai neskelbiami.

51. Pareiškėjų, siekiančių įgyti teisę eiti Reglamento 1 punkte nurodytas pareigas branduolinės energetikos objektų statiniuose, teisinių žinių vertinimo programą rengia SPSC, derina su VATESI ir teikia tvirtinti Lietuvos Respublikos aplinkos ministrui. Pareiškėjų, siekiančių įgyti teisę eiti Reglamento 1 punkte nurodytas pareigas branduolinės energetikos objektų statiniuose, teisinių žinių vertinimo testus rengia SPSC, tvirtina SPSC direktorius, vadovaudamasis šiame punkte nurodyta programa.

52. Gavęs neigiamą teisinių žinių egzamino įvertinimą, Pareiškėjas gali pakartotinai laikyti egzaminą ne anksčiau kaip po 5 dienų nuo egzamino vertinimo gavimo dienos. Šiuo atveju netaikomi Reglamento 56 nurodyti terminai.

53. SPSC per 15 darbo dienų nuo Reglamento 45 punkte nurodyto prašymo užregistravimo, atsižvelgdamas į Reglamento 46 punkte nurodytus dokumentus ir teisinių žinių vertinimo egzamino rezultatus, parengia pasiūlymus Atestavimo komisijai dėl Pareiškėjo teisės pripažinimo ir organizuoja Atestavimo komisijos posėdį.

54. Atestavimo komisijai nusprendus išduoti TPD, SPSC Pareiškėjui ne vėliau kaip per 45 dienas nuo prašymo įregistravimo dienos išduoda TPD, kurį pasirašo SPSC direktorius (jei jo nėra, – einantis SPSC direktoriaus pareigas).

55. TPD išduodamas neribotam laikui.

56. TPD nurodoma:

56.1. TPD turėtojo vardas, pavardė;

56.2. pareigos, kurias eiti Lietuvos Respublikoje pripažįstama Pareiškėjo teisė;

56.3. ypatingi statiniai iš nurodytų [8.10] (tik siekiantiems eiti Vadovo pareigas). Pareiškėjai, pageidaujantys eiti Reglamento 1 punkte nurodytas pareigas branduolinės energetikos objektų statiniuose, nurodo: „branduolinės energetikos objektų statiniai“;

56.4. darbo sritis (sritys):

56.4.1 specialiųjų statybos darbų sritys – iš nurodytų [8.11];

56.4.2. projektavimo ir ekspertizės darbo sritys (projekto dalys) – iš nurodytų [8.9], išskyrus bendrąją, architektūros, gamybos (paslaugų) technologijos, aplinkos apsaugos, ekonominę;

56.4.3. statinio dalies ekspertizės – konstrukcijų, šildymo, vėdinimo ir oro kondicionavimo, elektrotechnikos, vandentiekio ir nuotekų šalinimo, šilumos gamybos ir tiekimo, gaisrinės saugos;

56.4.4. teritorijų planavimo rūšys – iš nurodytų [8.2];

56.4.5. darbo sritis nenurodoma siekiančius įgyti teisę eiti statinio projekto vadovo, statinio projekto vykdymo priežiūros vadovo, statinio statybos vadovo, statinio statybos techninės priežiūros vadovo, statinio projekto ekspertizės vadovo ir statinio ekspertizės vadovo pareigas;

56.5. pripažįstamo teisės dokumento (dokumentų) pavadinimas, numeris, jį išdavusios institucijos ar organizacijos, valstybės pavadinimas;

56.6. TPD išdavimo data ir numeris;

56.7. pirmojo TPD išdavimo data;

56.8. SPSC direktoriaus (jei jo nėra, – einančio SPSC direktoriaus pareigas) vardas, pavardė, parašas, SPSC antspaudas.

57. Jei TPD yra papildomas, jo numeris išlieka nepakeistas, o naujai išduodamame TPD pakeičiama išdavimo data ir tekstas.

58. Atestavimo komisijai priėmus sprendimą neišduoti TPD, SPSC ne vėliau kaip per 15 dienų nuo Atestavimo Komisijos sprendimo priėmimo dienos raštu arba elektroniniu būdu praneša Pareiškėjui ir nurodo TPD neišdavimo priežastis.

59. Jei TPD originalas pametamas, sunaikinamas ar kitaip prarandamas, dokumento savininkas per 30 dienų privalo informuoti SPSC ir pateikti paaiškinimą raštu. SPSC ne vėliau kaip per 5 darbo dienas nuo paaiškinimo gavimo dienos interneto tinklalapyje (www.spsc.lt) paskelbia informaciją apie TPD originalo praradimą. Dokumento savininkui išduodamas TPD dublikatas su ankstesniu numeriu neatliekant Reglamento VI skyriuje nustatytų procedūrų.

60. TPD ir teisės pripažinimo dokumentų kopijos saugomos SPSC 10 metų nuo jų galiojimo panaikinimo dienos.

VII. ATESTAVIMO KOMISIJA

61. Atestavimo komisiją sudaro ne mažiau kaip 7 nariai. Kai svarstomi klausimai dėl teisės eiti šio Reglamento 1 punkte nurodytas pareigas branduolinės energetikos objektuose, Atestavimo komisiją sudaro ne mažiau kaip 8 nariai – Atestavimo komisijos darbe privalo dalyvauti VATESI įgaliotas atstovas, kuriam suteikiamos Atestavimo komisijos nario teisės. Atestavimo komisijos pirmininkas yra Aplinkos ministerijos padalinio, atsakingo už statybos sektoriaus specialistų kvalifikacinių reikalavimų nustatymą, valstybės tarnautojas, Atestavimo komisijos pirmininko pavaduotojas – SPSC atstovas. Kiti komisijos nariai: aukštųjų mokyklų, rengiančių statybos specialistus, atstovai; statybos inžinieriai, turintys mokslinį laipsnį arba ne mažesnę kaip 20 metų veiklos patirtį vertinamoje srityje; Reglamento nustatyta tvarka atestuoti Vadovai. Atestavimo komisijos sudėtį SPSC teikimu tvirtina Lietuvos Respublikos aplinkos ministras. SPSC gali kviesti į Atestavimo komisijos posėdį nepriklausomus specialistus ir ekspertus. Atestavimo komisijos sekretorių skiria SPSC direktorius.

62. Atestavimo komisija priima sprendimą dėl kvalifikacijos atestato ir TPD išdavimo:

62.1. išduoti kvalifikacijos atestatą ar TPD;

62.2. neišduoti kvalifikacijos atestato ar TPD, nurodant neišdavimo priežastis:

62.2.1. paaiškėjus, kad duomenys apie Pareiškėjo išsilavinimą ir profesinę patirtį neatitinka Reglamento 2 priede nustatytų kvalifikacinių reikalavimų;

62.2.2. padaryti pažeidimai nurodyti Statybos įstatymo [8.1] 10 straipsnio 16 dalyje;

62.3. atidėti atestavimo procedūrą:

62.3.1. jei Pareiškėjo atžvilgiu padarytų pažeidimų klausimą pradėjo nagrinėti teismas, atestavimo procedūra sustabdoma, kol teismas priims sprendimą. Pareiškėjas privalo informuoti SPSC apie priimtą teismo sprendimą;

62.3.2. paaiškėjus naujoms aplinkybėms, kai reikia gauti papildomą informaciją;

62.3.3. Pareiškėjo prašymu.

63. Atestavimo komisija savo darbe vadovaujasi šiuo Reglamentu ir Lietuvos Respublikos aplinkos ministro patvirtintu Atestavimo komisijos darbo reglamentu, kurį rengia SPSC. Atestavimo komisija turi teisę gauti papildomą informaciją apie Pareiškėją iš valstybės ir savivaldos institucijų, ūkio subjektų, mokslo studijų institucijų, asociacijų, nepriklausomų specialistų, statybos ir statinio saugos bei paskirties reikalavimų valstybinės priežiūros institucijų.

64. Atestavimo komisijos sprendimai priimami aplinkos ministro patvirtinto Atestavimo komisijos darbo reglamento nustatyta tvarka. Visi Atestavimo komisijos sprendimai įforminami protokolu.

65. Atestavimo komisijos posėdžio protokole turi būti tokie duomenys: komisijos pavadinimas, posėdžio data ir vieta, protokolo numeris, pirmininkaujančio vardas, pavardė ir pareigos, posėdžio sekretoriaus vardas, pavardė ir pareigos, komisijos narių vardai, pavardės ir pareigos, kviestų į posėdį nepriklausomų specialistų ir ekspertų vardai, pavardės ir pareigos, posėdžio darbotvarkės klausimai, svarstyti klausimai ir priimti sprendimai, posėdžio pirmininko ir sekretoriaus parašai.

VIII. KVALIFIKACIJOS TOBULINIMAS

66. Asmenys, gavę kvalifikacijos atestatą ar TPD, ne rečiau kaip kas 5 metus privalo:

66.1. tobulinti savo kvalifikaciją kvalifikacijos tobulinimo kursuose išklausydami ne mažiau kaip 20 valandų paskaitų pagal Organizacijų patvirtintas mokymo programas, suderintas su Aplinkos ministerija;

66.2. išlaikyti teisinių žinių egzaminą pagal SPSC parengtą ir Aplinkos ministerijos patvirtintą programą. Teisinių žinių patikrinimą ir įvertinimą atlieka SPSC.

67. SPSC kas 5 metus atlieka išduotų kvalifikacijos atestatų ir TPD peržiūrą. Kvalifikacijos atestato ar TPD turėtojas ne rečiau kaip kas 5 metai privalo pateikti SPSC peržiūrai reikalingus dokumentus (raštu ar elektroniniu būdu):

67.1. prašymą įvertinti kvalifikacijos tobulinimą pagal SPSC patvirtintą formą;

67.2. kvalifikacijos, susijusios su kvalifikacijos atestate ar TPD nurodyta veikla, tobulinimo dokumentus (kvalifikacijos tobulinimo kursų pažymėjimus, atestatus, sertifikatus, protokolus ir pan.);

67.3. per pastaruosius 5 metus atliktų darbų, kuriuos suteikia teisę atlikti šio Reglamento nustatyta tvarka išduotas kvalifikacijos atestatas ar TPD, sąrašą.

68. SPSC, gavęs Pareiškėjo pateiktus dokumentus, patikrina, ar jie atitinka Reglamento 67 punkte nurodytus, ir:

68.1. jei pateikti visi Reglamento 67.2 ir 67.3 punktuose nurodyti dokumentai, ne vėliau kaip per 5 darbo dienas įregistruoja prašymą ir raštu informuoja Pareiškėją;

68.2. jei pateikti ne visi reikiami dokumentai, ne vėliau kaip per 5 darbo dienas raštu arba elektroniniu būdu praneša Pareiškėjui, kad pateikti dokumentai neatitinka Reglamento 67.2 ir 67.3 punktų reikalavimų ir nurodo terminą trūkstamiems dokumentams pateikti;

68.3. per nurodytą terminą gavęs trūkstamus dokumentus, ne vėliau kaip per 5 darbo dienas įregistruoja prašymą ir raštu arba elektroniniu būdu informuoja Pareiškėją;

68.4. per nurodytą terminą negavęs trūkstamų dokumentų, ne vėliau kaip per 5 darbo dienas raštu arba elektroniniu būdu informuoja Pareiškėją, kad jo prašymas neregistruojamas ir bus taikomos Statybos įstatymo [8.1] 10 straipsnio 15 dalies 3 punkte nustatytos nuobaudos.

69. Teisinių žinių egzaminą organizuoja SPSC pagal Aplinkos ministerijos patvirtintas programas per 10 dienų nuo prašymo įregistravimo. Pareiškėjui, neatvykus į teisinių žinių egzaminą du kartus iš eilės, SPSC taiko Statybos įstatymo [8.1] 10 straipsnio 15 dalies 3 punkte nustatytas nuobaudas.

70. SPSC Pareiškėjo pateiktus 67 punkte nurodytus dokumentus ir teisinių žinių vertinimo rezultatus ne vėliau kaip per 20 darbo dienų nuo prašymo įregistravimo dienos perduoda Atestavimo komisijai, kuri juos įvertina ir priima sprendimą apie Pareiškėjo kvalifikacijos tobulinimą.

71. Apie Atestavimo komisijos sprendimą SPSC ne vėliau kaip per 5 darbo dienas po Atestavimo komisijos sprendimo priėmimo raštu arba elektroniniu būdu informuoja Pareiškėją.

72. Atestavimo komisijai priėmus sprendimą Pareiškėjo kvalifikacijos tobulinimą pripažinti netinkamu, SPSC taiko Statybos įstatymo [8.1] 10 straipsnio 15 dalies 3 punkte nustatytas nuobaudas.

73. Kvalifikacijos tobulinimo kursų programas Organizacijos teikia SPSC, kuris jas įvertina ir teikia derinti Aplinkos ministerijai. Organizacijos įgyja teisę rengti kvalifikacijos tobulinimo kursus, kai patvirtina su Aplinkos ministerija suderintas kvalifikacijos tobulinimo kursų mokymo programas.

74. Jeigu asmenys, gavę kvalifikacijos atestatą ar TPD, nevykdo Reglamento 66 ir 67 punktuose nustatytų reikalavimų, SPSC taiko Statybos įstatymo [8.1] 10 straipsnio 15 dalies 3 punkte ir 10 straipsnio 16 dalies 4 punkte nustatytas nuobaudas.

IX. KVALIFIKACIJOS ATESTATO AR TPD GALIOJIMO SUSTABDYMAS AR PANAIKINIMAS

75. SPSC gali pareikšti įspėjimą kvalifikacijos atestato turėtojui Lietuvos Respublikos statybos įstatymo [8.1] 10 straipsnio 18 dalyje nurodytais atvejais.

76. SPSC gali sustabdyti kvalifikacijos atestato ar TPD galiojimą 6 mėnesiams Lietuvos Respublikos statybos įstatymo [8.1] 10 straipsnio 15 dalies 1–4 punktuose nurodytais atvejais.

77. SPSC gali panaikinti kvalifikacijos atestato ar TPD galiojimą Lietuvos Respublikos statybos įstatymo [8.1] 10 straipsnio 16 dalyje 1–8 punktuose nurodytais atvejais.

78. SPSC gali panaikinti Reglamento 1.1.13–1.1.15 punktuose nurodytų teritorijų planavimo specialistų atestatus Lietuvos Respublikos teritorijų planavimo įstatymo [8.2] 36 straipsnio 6 dalyje nurodytais atvejais.

79. Panaikinus kvalifikacijos atestato ar TPD galiojimą, dėl naujo kvalifikacijos atestato ar TDP išdavimo galima kreiptis Lietuvos Respublikos statybos įstatymo [8.1] 10 straipsnio 17 dalyje nurodytais terminais.

80. SPSC ne vėliau kaip per 10 dienų nuo sprendimo priėmimo dienos dėl kvalifikacijos atestato ar TPD galiojimo sustabdymo, kvalifikacijos atestato ar TDP galiojimo panaikinimo ar įspėjimo pareiškimo turi paskelbti savo tinklalapyje www.spsc.lt.

X. KVALIFIKACIJOS ATESTATŲ IR TPD REGISTRAI

81. Kvalifikacijos atestatų registro ir TPD registro tvarkymo įstaiga – SPSC. Kvalifikacijos atestatų ir TPD registrų duomenys skelbiami SPSC interneto tinklalapyje www.spsc.lt.

82. Skelbiami šie Kvalifikacijos atestatų registro duomenys:

82.1. Vadovo ar teritorijų planavimo specialisto vardas, pavardė;

82.2. pareigos, kurias eiti Lietuvos Respublikoje suteikia teisę kvalifikacijos atestatas;

82.3. ypatingi statiniai (tik vadovo kvalifikacijos atestate);

82.4. darbo sritis (sritys);

82.5. kvalifikacijos atestato išdavimo data ir numeris;

82.6. pirmojo kvalifikacijos atestato išdavimo data;

82.7. kvalifikacijos atestato galiojimo sustabdymo data ir terminas, kuriam kvalifikacijos atestato galiojimas sustabdytas. Pasibaigus kvalifikacijos atestato galiojimo sustabdymo terminui, informacija apie kvalifikacijos atestato galiojimo sustabdymą SPSC tinklalapyje panaikinama;

82.8. kvalifikacijos atestato galiojimo panaikinimo data.

83. Skelbiami šie TPD registro duomenys:

83.1. Vadovo ar teritorijų planavimo specialisto vardas, pavardė;

83.2. pareigos, kurias eiti Lietuvos Respublikoje pripažinta teisė;

83.3. ypatingi statiniai (tik vadovo TPD);

83.4. darbo sritis (sritys);

83.5. pripažįstamo teisės dokumento (dokumentų) pavadinimas, numeris, jį išdavusios institucijos ar organizacijos, valstybės pavadinimas;

83.6. TPD išdavimo data ir numeris;

83.7. pirmojo TPD išdavimo data;

83.8. TPD galiojimo sustabdymo data ir terminas, kuriam TPD galiojimas sustabdytas. Pasibaigus TPD galiojimo sustabdymo terminui, informacija apie TPD galiojimo sustabdymą SPSC tinklalapyje panaikinama;

83.9. TPD galiojimo panaikinimo data.

XI. BAIGIAMOSIOS NUOSTATOS

84. Pareiškėjas už atestavimo ir teisės pripažinimo paslaugas turi sumokėti SPSC Aplinkos ministerijos nustatyto dydžio įmoką per 5 darbo dienas po prašymo pateikimo dienos ir išankstinio mokėjimo sąskaitos gavimo. Jei atestavimas atidedamas ar Pareiškėjas neatestuojamas, sumokėta suma negrąžinama.

85. SPSC, pasibaigus kalendoriniams metams, ne vėliau kaip per du mėnesius teikia apibendrintą informaciją apie atestavimo ir teisės pripažinimo veiklą Aplinkos ministerijai, nurodydamas Pareiškėjų skaičių, profesinę kvalifikaciją tobulinusių Pareiškėjų skaičių, Pareiškėjų skundų dėl Organizacijų, SPSC ar Atestavimo komisijos priimtų sprendimų skaičių ir duomenis apie sustabdytus ir (ar) panaikintus atestatus ir TPD.

86. Atestavimo komisijos sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka.

__________________

Statybos techninio reglamento

STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“

1 priedas

NEYPATINGŲ STATINIŲ VADOVŲ IŠSILAVINIMO 

IR PROFESINĖS PATIRTIES KVALIFIKACINIAI REIKALAVIMAI  
	Vadovai
	Minimalūs kvalifikaciniai reikalavimai 

	
	statybos inžinieriaus išsilavinimą patvirtinantis dokumentas
	darbo stažas (metais)*

	Neypatingo statinio projekto vadovas**
	aukštojo mokslo diplomas, diplomas 
	2

	Neypatingo statinio projekto dalies vadovas**
	aukštojo mokslo diplomas, diplomas
	2

	Neypatingo statinio projekto vykdymo priežiūros vadovas**
	aukštojo mokslo diplomas, diplomas
	2

	Neypatingo statinio projekto dalies vykdymo priežiūros vadovas**
	aukštojo mokslo diplomas, diplomas
	2

	Neypatingo statinio statybos vadovas
	aukštojo mokslo diplomas, diplomas
	2

	Neypatingo statinio statybos specialiųjų darbų vadovas
	aukštojo mokslo diplomas, diplomas
	2

	Neypatingo statinio statybos techninės priežiūros vadovas 
	aukštojo mokslo diplomas, diplomas
	3

	Neypatingo statinio specialiųjų statybos darbų techninės priežiūros vadovas
	aukštojo mokslo diplomas, diplomas
	2

	Neypatingo statinio projekto ekspertizės vadovas
	aukštojo mokslo diplomas 
	3

	Neypatingo statinio projekto dalies ekspertizės vadovas
	aukštojo mokslo diplomas
	3

	Neypatingo statinio ekspertizės vadovas
	aukštojo mokslo diplomas
	3

	Neypatingo statinio dalies ekspertizės vadovas
	aukštojo mokslo diplomas
	3


* Darbo trukmė atitinkamoje srityje (projektavimo, statybos ar ekspertizės) per paskutinius  5 metus, dirbant vadovaujamam kito vadovo, skaičiuojama pradedant nuo statybos inžinieriaus diplomo ar aukštojo mokslo diplomo gavimo dienos. Tęsiant atitinkamos srities antrosios ar trečiosios pakopų studijas aukštojoje mokykloje, jų laikas įskaitomas į darbo stažą. 

** Į darbo stažą įskaičiuojamas laikas dirbant institucijose ir tarnybose, jei pagal užimamas pareigas tiesiogiai dalyvaujama:

– išduodant planavimo ir prisijungimo sąlygas, specialiuosius architektūros, paveldosaugos ar saugomos teritorijos tvarkymo ir apsaugos reikalavimus;

– išduodant statybą leidžiančius dokumentus;
– surašant statybos užbaigimo aktus, tvirtinant deklaracijas apie statybos užbaigimą;
– vykdant teritorijų planavimo, projektavimo, statybos priežiūrą ir kontrolę;

– rengiant normatyvinius statybos techninius ar normatyvinius statinio saugos ir paskirties dokumentus;

– rengiant architektus ar statybos inžinierius studijų ir mokslo įstaigoje (turint mokslo laipsnį ar pedagoginį vardą);

– statybos projektų vadyboje.

__________
Statybos techninio reglamento

STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“

2 priedas

YPATINGŲ STATINIŲ VADOVŲ IR TERITORIJŲ PLANAVIMO SPECIALISTŲ IŠSILAVINIMO IR PROFESINĖSPATIRTIES KVALIFIKACINIAI REIKALAVIMAI 
	Vadovai
	Minimalūs kvalifikaciniai reikalavimai

	
	statybos inžinieriaus išsilavinimą patvirtinantis dokumentas
	darbo stažas*

	Ypatingo statinio projekto vadovas**
	aukštojo mokslo diplomas
	5

	Ypatingo statinio projekto dalies vadovas**
	aukštojo mokslo diplomas, diplomas
	3

	Ypatingo statinio projekto vykdymo priežiūros vadovas**
	aukštojo mokslo diplomas
	5

	Ypatingo statinio projekto dalies vykdymo priežiūros vadovas**
	aukštojo mokslo diplomas, diplomas
	3

	Ypatingo statinio statybos vadovas
	aukštojo mokslo diplomas, diplomas
	3

	Ypatingo statinio specialiųjų statybos darbų vadovas
	aukštojo mokslo diplomas, diplomas
	3

	Ypatingo statinio statybos techninės priežiūros vadovas 
	aukštojo mokslo diplomas, diplomas
	5

	Ypatingo statinio specialiųjų statybos darbų techninės priežiūros vadovas
	aukštojo mokslo diplomas, diplomas
	3

	Ypatingo statinio projekto ekspertizės vadovas
	aukštojo mokslo diplomas
	5

	Ypatingo statinio projekto dalies ekspertizės vadovas
	aukštojo mokslo diplomas
	5

	Ypatingo statinio ekspertizės vadovas 
	aukštojo mokslo diplomas
	5 

	Ypatingo statinio dalies ekspertizės vadovas
	aukštojo mokslo diplomas
	5

	Teritorijų bendrojo planavimo

specialistas***
	aukštojo mokslo diplomas
	5

	Teritorijų detaliojo planavimo specialistas***
	aukštojo mokslo diplomas
	3

	Teritorijų specialiojo planavimo specialistas***
	aukštojo mokslo diplomas
	3


* Darbo trukmė atitinkamoje srityje (projektavimo, statybos ar ekspertizės) per paskutinius 10 metų, einant neypatingų statinių vadovo pareigas arba dirbant vadovaujamam kito vadovo ypatingų statinių kategorijoje, skaičiuojama pradedant nuo diplomo ar aukštojo mokslo diplomo gavimo dienos; darbo trukmė atitinkamoje srityje teritorijų planavimo specialistams dirbant vadovaujamam kito atestuoto teritorijų planavimo specialisto skaičiuojama pradedant nuo aukštojo mokslo diplomo gavimo dienos. Tęsiant atitinkamos srities antrosios ar trečiosios pakopų studijas aukštojoje mokykloje, jų laikas įskaitomas į darbo stažą. 
** Į darbo stažą įskaičiuojamas laikas dirbant institucijose ir tarnybose, jei pagal užimamas pareigas tiesiogiai dalyvaujama:

– išduodant prisijungimo sąlygas, specialiuosius architektūros, paveldosaugos ar saugomos teritorijos tvarkymo ir apsaugos reikalavimus;

- išduodant statybą leidžiančius dokumentus; 

– surašant statybos užbaigimo aktus, tvirtinant deklaracijas apie statybos užbaigimą;
– vykdant teritorijų planavimo, projektavimo, statybos priežiūrą ir kontrolę;

– rengiant normatyvinius statybos techninius ar normatyvinius statinio saugos ir paskirties dokumentus;

– rengiant architektus ar statybos inžinierius studijų ir mokslo įstaigoje ir turint mokslo laipsnį ar pedagoginį vardą;

– statybos projektų vadyboje.

*** Į darbo stažą įskaičiuojamas laikas dirbant institucijose ir tarnybose, jei pagal užimamas pareigas tiesiogiai dalyvaujama:

– vykdant teritorijų planavimo priežiūrą ir teritorijų planavimo dokumentų sprendinių įgyvendinimo stebėseną;

– rengiant teritorijų planavimo politikai įgyvendinti reikalingus teisės aktus;

– rengiant architektus studijų ir mokslo įstaigoje ir turint mokslo laipsnį ar pedagoginį vardą;

– teritorijų planavimo vadyboje. 

__________

Statybos techninio reglamento

STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“

3 priedas

(Prašymo išduoti (papildyti, pakeisti) kvalifikacijos atestatą forma)

(Vardas, pavardė)

(Ankstesnis vardas, pavardė (jei keitėsi))

(Asmens kodas)

(Adresas)

(Pagrindinė darbovietė)

(Pareigos)

(Darbovietės telefonas kontaktams, privatus telefonas)

(El. pašto adresas)

VĮ STATYBOS PRODUKCIJOS SERTIFIKAVIMO CENTRUI

PRAŠYMAS

(Data ir numeris)

Prašau išduoti (papildyti, pakeisti) kvalifikacijos atestatą (Nr.     ) ir suteikti teisę eiti pareigas (nurodyti pagal STR 1.02.06:2012  1.1.1–1.1.15 punktus).  

Ypatingi statiniai* (nurodyti pagal STR 1.02.06:2012 15.2 punktą).

Darbo sritys (nurodyti pagal STR 1.02.06:2012 15.3 punktą).

Už paslaugą apmokėsiu asmeniškai arba apmokės darbovietė: (nurodyti įmonės pavadinimą, adresą, el. paštą, įmonės kodą, įmonės PVM mokėtojo kodą).

Su kvalifikaciniais reikalavimais, kvalifikacijos atestatų išdavimo ir papildymo bei peržiūros tvarka, kvalifikacijos atestatų galiojimo sustabdymo ir panaikinimo tvarka bei šių paslaugų įkainiais susipažinau. 

Parašu patvirtinu, kad mano darbinėje veikloje iki šiol nebuvo avarijų, griūčių ar kitokių nelaimingų atsitikimų, dėl kurių nukentėjo žmonės ar buvo sugadintas turtas, arba pridedama informacija apie įvykusias statinių avarijas (pridedamas dokumentas Nr. 8). 

Parašu patvirtinu, kad susipažinau su atestatų išdavimo, papildymo ir pakeitimo tvarka, kvalifikacijos tobulinimo ir atestatų peržiūros tvarka. 

Parašu patvirtinu, kad visa prašyme pateikta ir pridedama informacija yra teisinga. Pateikti dokumentai ir dokumentų kopijos patvirtintos mano parašu. 

Savo parašu patvirtinu, kad visa prašyme ir su juo pateikta informacija yra teisinga. Pateiktos  dokumentų kopijos patvirtintos įmonės atsakingo darbuotojo spaudu ir parašu. 

PRIDEDAMA:

1. Gyvenimo (darbo ir kitos su atestuojama sritimi susijusios veiklos rūšies) aprašymas (pagal STR 1.02.06:2012 16.1 punktą),        lapų.

2. Atliktų darbų sąrašas (pagal STR 1.02.06:2012  16.2. punktą),        lapų.

3. Asmens tapatybę patvirtinančio dokumento kopija (pagal STR 1.02.06:2012 16.3 punktą),         lapų.

4. Diplomo kopija (pagal STR 1.02.06:2012  16.4 punktą),        lapų.

5. Profesinių žinių vertinimo protokolas (pagal STR 1.02.06:2012 16.5 punktą),         lapų.

6. Kiti pareiškėjo kvalifikaciją patvirtinantys dokumentai (pagal STR 1.02.06:2012 16.6 punktą),         lapų.

7. Informacija apie įvykusias statinių avarijas (pagal STR 1.02.06:2012 15.5 punktą),        lapų.

(Parašas)



(Vardas, pavardė)

Statybos techninio reglamento

STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“
4 priedas
(Prašymo išduoti (pakeisti, papildyti) teisės pripažinimo dokumentą forma)

(Vardas, pavardė)
(Ankstesnis vardas, pavardė (jei keitėsi))
(Asmens kodas)
(Adresas)
(Pagrindinė darbovietė)
(Pareigos)
(Darbovietės telefonas kontaktams, privatus telefonas)
(El. pašto adresas)
VĮ Statybos produkcijos sertifikavimo centrui 

PRAŠYMAS

(Data ir numeris)

Prašau pripažinti kilmės šalyje išduotus dokumentus ir išduoti teisės pripažinimo dokumentą (papildyti, pakeisti teisės pripažinimo dokumentą Nr.    ), suteikiantį teisę Lietuvos Respublikoje būti (nurodyti pagal STR 1.02.06:2012 1.1.1 – 1.1.15 punktus). 

Ypatingi statiniai* (nurodyti pagal  STR 1.02.06:2012  45.2 punktą).

Darbo sritys (nurodyti pagal STR 1.02.06:2012  45.3 punktą).

Už paslaugą apmokėsiu asmeniškai arba apmokės darbovietė (nurodyti įmonės pavadinimą, adresą, el. paštą, įmonės kodą, įmonės PVM mokėtojo kodą).

Su kvalifikaciniais reikalavimais, kvalifikacijos atestatų išdavimo ir papildymo bei peržiūros tvarka, kvalifikacijos atestatų galiojimo sustabdymo ir panaikinimo tvarka bei šių paslaugų įkainiais susipažinau. 

Parašu patvirtinu, kad mano darbinėje veikloje iki šiol nebuvo avarijų, griūčių ar kitokių nelaimingų atsitikimų, dėl kurių nukentėjo žmonės ar buvo sugadintas turtas, arba pridedama informacija apie įvykusias statinių avarijas (pridedamas dokumentas Nr. 8). 

Parašu patvirtinu, kad susipažinau su atestatų išdavimo, papildymo ir pakeitimo tvarka, kvalifikacijos tobulinimo ir atestatų peržiūros tvarka. 

Parašu patvirtinu, kad visa prašyme pateikta ir pridedama informacija yra teisinga. Pateikti dokumentai ir dokumentų kopijos patvirtintos mano parašu. 

Savo parašu patvirtinu, kad visa prašyme ir su juo pateikta informacija yra teisinga. Pateiktos  dokumentų kopijos patvirtintos įmonės atsakingo darbuotojo spaudu ir parašu. 

PRIDEDAMA:

1. Pareiškėjo kilmės valstybėje išduoti dokumentai, suteikiantys teisę vykdyti statybą, projektavimą ar ekspertizę (pagal STR 1.02.06:2012  46.1–46.3 punktus),        lapų. 
2. Asmens tapatybę patvirtinančio dokumento (paso ar kito dokumento) kopija (pagal 
STR 1.02.06:2012 46.4 punktą),         lapų.
3. Pareiškėjo diplomo kopija (pagal STR 1.02.06:2012 46.5 punktą),         lapų.

4. Pavardės keitimo dokumento kopija (pagal STR 1.02.06:2012 46.6 punktą),        lapų.

5. Gyvenimo (darbo ir kitos su atestuojama sritimi susijusios veiklos rūšies) aprašymas (pagal STR 1.02.06:2012 46.7 punktą),         lapų.

6. Pareiškėjo atliktų darbų sąrašas (pagal STR 1.02.06:2012 46.8 punktą),         lapų.

7. Kiti kvalifikaciją įrodantys dokumentai (pagal STR 1.02.06:2012 47 punktą),         lapų.

(Parašas)


(Vardas ir pavardė)
_________

* Nurodoma branduolinės energetikos statiniai, jei pageidaujama.


* Nurodoma branduolinės energetikos statiniai, jei pageidaujama.





